text: sextortion
  
  publiceret: 2022-06-29 14:54:30+02:00
  Sextortion er en form for seksuel krænkelse, hvor en gerningsperson truer et offer med at offentliggøre billeder eller videoer, hvor vedkommende er nøgen og/eller optræder i seksuelle situationer.
  Den seksuelle afpresning kan foregå på mange måder, men forud for afpresningen går ofte en grooming-proces, hvormed en gerningsperson gennem længere tid har været i kontakt med offeret og forsøgt at opbygge en tillidsrelation.
  Kontakten opstår typisk på de sociale medier, hvor krænkeren ved hjælp af en falsk profil udgiver sig for at være en anden person og derefter overtaler offeret til at dele intime billeder.
  Målet med sextortion er at lokke penge eller flere intime billeder ud af offeret. Gerningsmanden truer med at offentliggøre materialet på nettet og dele det med offerets venner og familie, medmindre offeret sender mere intimt materiale.